ꞌKia̱ nga ti̱kjè bitjo ꞌsí paxko̱,
Jesús ijye be‑ní nga ijyeé ijchò ni̱chjin‑la̱ nga tsjín jè i̱sàꞌnde ra̱kìi̱,
nga ya̱ kíjnako̱ jè Na̱ꞌìn‑la̱.
Ngi ꞌkoa̱á ꞌsín ꞌñó kjotsjake kiꞌta jñà xi̱ta̱‑la̱ ra tjíhijyo i̱ a̱ꞌta nangi,
ko̱ ꞌkoa̱á ꞌsín kjotsjake skanda ijyeheꞌtà ni̱chjin.
ꞌKia̱ i̱nchibakjèn‑ko̱ jñà xi̱ta̱‑la̱ nga kjòjñò,
jè Judas Iscariote,
ti‑la̱ Simón,
ijyeé ko̱ꞌsín tsikíjin ya̱ inìma̱‑la̱ jè xi̱ta̱‑ni̱í nga jè si̱ìnga̱tsja jè Jesús xi̱ta̱ kondra̱‑la̱.
Beé jè Jesús nga jè Na̱ꞌìn‑la̱ kisìnga̱tsja tsje ngaꞌtsì kjoa̱ ꞌtse̱ kjo̱téxoma‑la̱,
ko̱ a̱ꞌta ꞌtse̱é inchrabà‑ni ko̱ ya̱á tífì india‑ni.
Jesús tsasítje̱nꞌtá ímixa̱,
tsachrje nikje ra kjiya sònꞌnga,
iskábé jngo nikje ra ma nixìjno‑ni ko̱ tsikíkjá ndáyá.
A̱kjòn iskábé jngo chisá‑tji ra tsikíya nandá,
tsikíꞌtsia̱ nga tsiníjno ndsa̱ko̱ xi̱ta̱ ra kotáꞌyáꞌta‑la̱,
a̱kjòn isìxìjno‑ni ko̱ jè nikje ra tjíkjá‑la̱.
ꞌKia̱ nga ijchò ñánda̱ tíjna jè Simón Pedro nga ki̱níjno‑la̱ ndsa̱ko̱,
jè Simón Pedro kitsó‑ní:
―Na̱ꞌìn,
¿a bakén‑na nga ji̱ ki̱níjno‑náa̱ ndsa̱koàa̱?
Kitsó Jesús:
―Mì kì machi̱ya‑li kjoa̱ ra tíꞌsiaa̱n ꞌndi̱,
tanga a̱skaán ko̱chi̱ya‑li.
Kitsó Pedro:
―Xá mì kì tsjaꞌndé‑na nga ki̱níjno‑ná ndsa̱koàa̱.
Jesús kitsó‑la̱:
―Tsa mì kì ki̱níjno‑la ndsa̱kì,
mì kì ko̱ma xi̱ta̱ tsa̱ꞌa̱n ka̱mi.
ꞌKia̱á kitsò jè Simón Pedro:
―Na̱ꞌìn,
kì tà chjàn ta ndsa̱koàa̱ biníjno‑ná,
ti̱ꞌkoa̱á ti̱níjno‑te‑ná jè ndsa̱ ko̱ skoàa̱.
Tanga Jesús kitsó‑la̱:
―Jè ra ijye isiníjno ya̱ ijo‑la̱,
ta ndsa̱ko̱ó machjeén‑la̱ nga si̱níjno‑isa,
nga̱ ijyeé tsjeé ꞌki nga tíjngo ijo‑la̱.
Ko̱ jiòn‑jiòn,
ijyeé tsjeé kjòn jiòn,
ni̱ꞌsín mì tsa ngaꞌtsì‑no.
Jesús ijyeé be yá‑ni ra si̱ìnga̱tsja xi̱ta̱ kondra̱‑la̱,
kií ko̱kitsò‑ni:
“Mì tsa ngaꞌtsì‑najiòn nga tsje kjòn.”
ꞌKia̱ nga ijye tsiníjno‑la̱ ndsa̱ko̱ xi̱ta̱‑la̱,
Jesús tsakjayaá india‑nì jè na̱chro̱-sònꞌnga‑la̱,
a̱kjòn tsikijnaꞌta india‑ní ya̱ ímixa̱,
kitsò‑la̱ jñà xi̱ta̱‑la̱:
―¿A machi̱yaá‑no jè kjoa̱ ra kasikó‑no?
Jiòn,
ꞌkoa̱á ꞌsín bixó nga ꞌa̱n‑ná jè Maestro‑no ko̱ jè ra tíjna ítjòn‑no;
kixi̱í kjoa̱ ra bixó nga ꞌa̱n kiti‑ná.
Tsa ꞌa̱n ra Maestro‑no ko̱ ra tíjna̱ ítjòn‑no kabiníjno‑no ndsa̱kò,
jiòn,
ꞌkoa̱á ti̱ꞌsín ti̱níjno‑te ndsa̱ko̱ xàngio̱o nga jngó jngó‑no.
Jngoó xkósòn kàbijná‑no,
mé‑ni nga ko̱ꞌsín ti̱ko̱‑te xàngio̱o ra jiòn koni ꞌsín nga kasikó‑no.
Ngi ꞌén kixi̱í ra xin‑no,
jngo chi̱ꞌnda,
mì tsa jè tíjna ítjòn‑la̱ jè ni‑la̱ xá;
ko̱ koni jè ra nikasén nga si̱hitjasòn jngo xá,
mì tsa jè isa̱ ꞌñó be koni jè ra batéxá‑la̱.
Ko̱ ꞌndi̱‑ni̱ nga ijyeé ꞌya kjoa̱ kìi̱,
ngi ndaá ki̱tsa̱jna‑no tsa ko̱ꞌsín ꞌsia̱an nga si̱hitjasòn.